Pertsona autisten aurkako diskriminazio

Pertsona autisten aurkako diskriminazioa pertsona autistek pairatzen duten jazarpena eta zapalkuntza da. Autisten aurkako diskriminazioa kapazitismo mota bat da.

 Prebalentzia 
Pertsona autistek batxilergoan, unibertsitatean edo goi-mailako beste ikasketetan graduatzeko aukera gutxiago dute pertsona ez-autistek baino, langabezia-tasa altuagoa eta bizi-kalitate baxuagoa izateaz gain. Heziketa arrakastaz osatzeko porrota, neurri batean, hezkuntza-erakundeen laguntza faltari egotz daiteke. Esaterako, AEBetan, eskola publikoetako haur autisten heren batek baino ez du jasotzen hezkuntza bereziko zerbitzurik.

AEBetan eta Kanadan egindako ikerketa batek aurkitu zuen heldu autistek euren adinkideek baino sexu-biktimizazio arrisku handiagoa zutela. 2018an, eskala handiko ikerketa batek aurkitu zuen neska autistak ia hiru aldiz gehiago izan zirela sexu-abusuaren biktima neska ez-autistak baino.

2020an Journal of Autism and Developmental Disorders aldizkarian argitaratutako ikerketak dio haur autistek «anai-arreben arteko bi norabidetako jazarpena» pairatzeko probabilitate gehiago dutela, hau da, biktima eta jazarle izateko aldi berean.

Autistek zirkulu sozial txikiagoak eta lagun gutxiago, enplegua lortzeko eta mantentzeko zailtasunak, bakardade tasa handiak eta bizi-kalitate murriztua izan ohi dituzte, neurotipikoek baino. Heldu autista askok osasun-zerbitzuen injustiziaren aurre egiten dute, esate baterako, tetanosaren moduko gaixotasun arrunten aurka txertatu gabe egoteko eta larrialdi-zerbitzuak erabiltzeko probabilitate gehiago dute.

 Diskriminazioa komunikabideetan eta kulturan 
Komunikabideetan, albisteetan eta sare sozialetan agertzen den pertsona autisten irudikatzeak autismoari buruzko uste okerrak zabaltzen ditu, besteak beste, autismoa familiako kideentzat lotsagarri eta zamagarritzat jotzea, autismoaren aurkako sendabide faltsuak iragartzea eta txertoen eta autismoaren inguruko mitoa ezagutaraziz. Autismoaren estigmatizazioa ere iraun daiteke autismoa «sendatzeko» saiatzen diren erakundeen iragarkiekin, hala nola Autism Speaks.

Horrez gain, portaera autoestimulatzaileari «distrakzioa» esaten zaio maiz, eta pertsona autistentzat naturala den komunikatzeko modua «zakar» gisa deskribatzen da. Portaeraren analisi aplikatuaren moduko terapiek maiz autoestimulazioa kentzea dute helburu, pertsona autista askok autoestimulazioa autoerregulatzeko ezinbestekoa dela uste duten arren.

2019an, Greta Thunberg ziberjazarpenaren biktima bihurtu zen nerabe autista izateagatik. Irain kapazitistak eta matxistak pairatu zituen, baita beste pertsona batzuek manipulatzen zutela usteak ere.

 Immigrazioa 
Ameriketako Estatu Batuetan, Donald Trumpen administrazioak autistak diskriminatzen zituen immigrazio politika murriztailea onartzen zuen. Politika horren arabera, etorkin autistak deportatuak izan behar ziren.

Kanadan, etorkin autistei herritartasuna ukazen zitzaien edo deportatzen zituzten Kanadako osasun-laguntzarentzat «zama» izateagatik. 2018an, Kanadako immigrazio legearen erreformak iragarri ziren, etorkin autistei eta beste desgaitasun motak dituztenei Kanadara migratzea errazteko.

Zeelanda Berriak pertsona autisten immigrazioa debekatzen du.

Australiak nazioaren osasun-laguntza edo gizarte-zerbitzuetatik gastu handiak eskatuko lituzketen pertsonen immigrazioa debekatzen du, eta pertsona autistak politika honen menpe daude.

 Erreferentziak 

 Kanpo estekak 

Kategoria:Diskriminazioa
Kategoria:Autismoa